**Mat. 6:19-34**

**“Is jy bevrees? Beywer jou dan vir die koninkryk van God.”**

*Andries Burger, Pinetown Gemeente, 8 Januarie 2023*

*Sing: Lied 151:1.2; Ps. 84:1,2,3,5(C); “My God is so groot.”; SB 17-1:1,2,5,6; “Vrede”*

Dit is nie moeilik om die dinge op te noem waaroor jy jou kan kwel nie, dinge wat jou angstig maak dat jy ure se slaap daaroor verloor en selfs emmers trane daaroor kan huil nie.

Een van die hartseerste dinge is dat dit voorkom of meeste gelowiges hulle niks minder kwel en bekommer as ongelowiges nie.

Dit behoort tog anders te wees, dan nie?

Natuurlik word ons in hierdie ou lewe aan dieselfde gebeure en omstandighede blootgestel, dieselfde aaklige dinge gebeur met almal.

Maar wanneer God jou Vader geword het in Christus, wanneer Christus jou Herder is...

waar is die vrede en die waters van rus dan?

Dit is waaroor Jesus praat in **<< Mat. 6:19-34 >>**, kom ons lees dit saam.

Daar is ŉ duidelike keuse wat ŉ mens moet maak.

Is jou fokus op die dinge duskant die graf, of gaan jou gedagtes en jou lewensvisie verder.

Kyk en dink jy binne die fisiese lewe alleen,

of is jou oë en jou hart, jou gedagtes en jou lewe oop vir meer as wat jou oë kan sien en jou ore kan hoor en hande kan vat.

Is jou skatte en daarom jou lewensfokus vasgevang in hierdie verdorwe aarde,

of is jou skat en jou fokus en motivering in die hemel by God?

Al is al twee deel van ons realiteit kan hulle nie ewe belangrik wees nie.

Wanneer jou eerste fokus hier is op jouself en die dinge en mense om jou, dan is die ander ondergeskik daaraan.

Maar wanneer God se hemelse koninkryk nou reeds vir jou die belangrikste is, dan kom die aardse dinge tweede.

“Julle kan nie God én Mammon dien nie” beteken dat God en besittings en aardse dinge nie ewe belangrik kan wees nie.

Eintlik staan daar ons kan nie aan God en aan aardse besittings en dinge gelyk verslaaf wees nie.

As iemand aan die wêreldse dinge “verslaaf” is, dan sal hy sy godsdiens wil gebruik vir meer wêreldse dinge.

Dis hartverskeurend om te hoor hoeveel kerke dit selfs helder en duidelik verkondig en dan aanhangers by die miljoene op ŉ dwaalspoor lei weg van die hemelse koninkryk af om hulleself te dien, aan hulleself verslaaf te wees.

Maar ons moet versigtig wees met die vingerwys na ander. Hierdie is ook vir opregte, “diep” en “groot” gelowiges ŉ probleem – in meerdere of mindere mate – heel waarskynlik ook vir jou en vir my...

As iemand egter ”verslaaf” is aan die hemelse koninkryk en aan God – Vader, Seun en Heilige Gees – dan is sy hemelse koninkryk so belangrik dat hulle die aardse dinge gebruik om sy koninkryk te dien.

Waar staan jy in hierdie keuse?

Of liewer, waar op die spektrum is jy van hierdie keuse?

Hoeveel van jou lewe fokus op die Here se hemelse Koninkryk, en hoeveel fokus op aardse dinge?

Wat is die balans van jou verslawing tussen God en jou verslawing aan jouself in die wêreld?

Jesus praat met sy dissipels, met mense wat in Hom glo en wat hulle vertroue op Hom stel.

Hy praat met sy kerk, met ons, en

Hy sê dat ons nie ons fokus op die aardse dinge moet stel nie, maar op die hemelse;

Hy sê ons oë moet oop wees om deur die donker die lig te kan raak sien; Hy sê ons moet aan Hom “verslaaf wees, ons moet Hom dien en vertrou en nie die aardse dinge en mense en onsself nie.

En daarom, omdat ons aan Hom “verslaaf” is,

omdat ons op Hom vertrou en Hom dien, en ons skatte by Hom vergader en ons harte by Hom is, daarom....

Daarom moet ons ons nie bekommer oor die dinge van hierdie lewe nie (v. 25-34).

Het jy gehoor?

Ons, ek en jy wat in Christus glo,

ons moet ophou om onsself so te kwel, ophou om so angstig te wees oor die dinge van hierdie lewe...

oor kos en klere en karre en huise en eksamens en veiligheid en versorging en gerief en selfbeeld en alle ander dinge en goeters...

Gelowiges leef en dink en kwel hulle nie asof ons nog aan sulke goed “verslaaf” is nie.

Sy woorde in v. 25 is nie ŉ sydelinge opmerking of ŉ terloopse stukkie advies nie, dit is nie ŉ suggestie nie maar ŉ opdrag.

 Is Jesus Christus jou Here wat met ons praat en dan moet ons luister...

Dit is ook nie bedoel vir net ŉ seker tyd in jou lewe nie.

Hy praat in die huidige tyd wat beteken dat ons elke oomblik,

elke keer wanneer dit tyd “nou” is

 nie daaroor moet kwel en bekommer en angstig wees nie.

In v. 26 -32 verduidelik Hy dan met geduld en deernis waarom Hy so ŉ opdrag gee...

Waarom dit eintlik logies is dat ons sal ophou om so oor dinge en mense te bekommer en wakker te lê.

Hou op om te kwel want dit help nie, dit maak geen verskil nie...

Wat is belangriker, en wat is moeiliker om te gee en te onderhou – die lewe of klere en kos.

 As God lewe gee, sal Hy dan nie ook kos en klere kan gee nie?

Kyk na die voëls... dink mooi – het jy al ŉ bekommerder Hadida gesien, of ŉ tarentaal wat heelnag wakker sit en wonder of daar kos gaan wees môre?

 Dit beteken nie dat hulle ophou werk en vlieg en skrop en soek na kos nie.

Dit beteken nie dat hulle geen honger ken nie, dat hulle nie die geskree van die kuiken in die nes hoor nie...

 Maar hulle kwel hulle nie, wat die Here ook al gee om te eet sal hulle eet...

Netso is hierdie woorde van Jesus nie bedoel dat ons nie moet beplan, en woel en werk nie.

Deur Paulus leer Hy ons in 2 Tes. 3:10 dat iemand wat nie werk nie moet ook nie eet nie.

En in Spr. 6:6 leer ons dat ons by die miere moet gaan leer en nie lui moet wees nie maar hard moet werk en moet beplan om weg te sit wanneer ons het vir tye wat ons nie sal hê nie.

 Maar kommer en kwel en angstig wees?

 Nee, dit sal niks help nie.

Al ons gekwel en selfs ons gewerskaf is nutteloos,

want as God nie bou nie bou ons tevergeefs –

 Vertrou op Hom want Hy gee dit vir sy kinders in hulle slaap... (Ps. 127)

Hy gee ŉ belangriker rede: Hou op om te kwel en ontsteld en angstig te wees want julle Vader voorsien...

Die heidene kwel hulle maar gelowiges weet tog dat dit die Vader is wat al hierdie dinge gee.

Die rampe sal daar wees, die ongelukke op die paaie, die siektes en pandemies, die geweld en die plundery, die storms en vloede, die oorloë, die onreg en lyding.

En soms sal daardie dinge nie vêr bly nie maar naby kom, jou geliefdes raak... maar God is in beheer.

Hy het alles in sy hand om te midde van al die trauma genade te gee, en versorging en troos en die sekerheid van sy ewige verlossing en heerlikheid saam Hom.

In die storm waarvan ons in Mat 8 lees vra Jesus aan sy paniekbevange dissipels waarom hulle dan bang is, en Hy maak die storm stil.

Wanneer Petrus saam Jesus op die water loop en hy bevrees raak vir die golwe begin hy sink en dan vra Jesus hom in Mat. 14, waarom twyfel jy kleingelowige, en Hy steek sy hand uit en red hom.

En so kan ons aangaan met voorbeelde –

soos in Mat 8 waar die hoofman oor honderd sê dat Jesus nie eens na sy huis toe hoef te kom nie, maar net die woord moet spreek sodat sy dogtertjie gesond sou word – en sy het.

Hy het nie álmal gesond gemaak nie, party bly siek of gaan selfs dood want hulle plek is gereed en hulle diens op aarde is verby.

Maar Hý beskik dit

 en om daaroor te kwel en angstig te wees beteken eintlik

dat jy dink Hy is nie in beheer nie, of erger dalk,

dat jy dink Hy is nie lief vir jou en dra nie jou en jou geliefdes se beste belange op sy hart nie.

Natuurlik sal ons ontken dat ons so dink – maar is dit nie wat ons angstigheid en ons gekwel getuig nie?

Onthou jy dat Hy sy heerlikheid in die hemel prysgegee het en as ŉ nietige mens kom swaarkry en uiteindelik in helse lyding van Godsverlatenheid sy lewe opgeoffer het vir jou!

Watter groter bewys van sy liefde en sy trou het jy nodig om te weet hoe lief Hy jou het?

Dis oorgenoeg rede:

Hou op om te bekommer en jou te kwel en in angstigheid rond te rol...

 dit help niks dit maak jou net ongelukkig, en moeg.

En dit wys dat jy Hom nie regtig vertrou soos wat Hy bedoel nie,

óf dat jy meer en beter wil hê as wat Hy sou beskik.

 Dit pas eenvoudig nie by God se kinders nie.

 Ons moet ophou daarmee.

Maar hoe hou mens op om te kwel?

As jy nie iets anders in die plek daarvan doen nie gaan die kwelling tog net weer terugkom.

Jesus antwoord hierdie vraag in v. 33 wanneer Hy sê, moenie bekommer nie (v25),

“*maar (v33) soek eers die koninkryk van God en sy geregtigheid,*

 *dan sal al hierdie aardse dinge vir julle bygevoeg word”*

Gelowiges se fokus skuif van onsself en ons mense en ons dinge na God toe.

Die mense en gebeure en omstandighede om ons word nie onbelangrik nie,

maar Hy word belangriker!

 So belangrik dat ons aan Hom en sy koninkryk “verslaaf” raak.

Iemand stel dit so eenvoudig –

*“ons eerste fokus is nie om op kos, klere, geld, huise, motors of ander materiële besittings te wees nie, selfs nie veiligheid en gesondheid nie,*

*maar eerder om Christus te aanbid, te dien en te verkondig, gehoorsaam aan die Woord te lewe en om waarheid, heiligheid en liefde na te streef.”*

Wat ons prakties kan doen sal natuurlik verskil en afhang van wat ons kon kwel. ŉ Paar dinge sou waarskynlik vir almal geld.

Eerste is seker ons gesprek, of ons gebed met God.

Soos Hy in Fil 4 laat opskryf het dat ons al ons begeertes (en kwellings) aan Hom bekend moet maak.

Praat met Hom daaroor, en hoe meer ŉ ding jou pla hoe meer praat en worstel jy met Hom daaroor.

Doen dit in danksegging sê Hy verder –

terwyl jy met Hom praat oor jou kwellinge erken jy ook die genade wat Hy wel gee en jy dank Hom daarvoor,

jy erken dat dit van Hom af kom en dat dit ŉ bewys is van sy trou en sy genade en sy liefde.

En dan – dan beloof Hy dat sy vrede oor jou hart en jou gedagtes sal waghou in Christus.

 Nie meer angstig nie, maar vrede.

Soos Dawid in Psalm 3 – gaan lees dit gerus, gaan kyk in baie psalms is dieselfde patroon.

Hy begin in die psalm sy gesprek/gebed met God in onsteltenis en angstigheid oor sy vyande, hy stort sy hart en sy verontwaardiging by God uit,

maar hy erken ook die grootheid van God se genade aan hom,

en dan aan die einde vind hy God se vrede en sê hy

dat hy in vrede onbesorgd gaan lê en dadelik aan die slaap raak

 want God laat hom veilig woon.

ŉ Tweede ding wat vir almal sal geld wat eers die koninkryk van God soek is om sy Woord op te soek, om nie net met Hom te praat nie, maar om te luister na wat Hy sê.

Hoe is dit dat gelowiges ontsteld en beangs en bekommerd is maar nie die eredienste bywoon nie?

Maar nie net wanneer die benoudheid jou beetpak nie.

Hoekom bly die boom van Psalm 1 selfs in die storms vas staan en vrugte dra? Omdat dit geplant is by die stroom van lewende water.

Laat jou erediensbywoning wys waaraan en aan wie jy verslaaf is, en jy sal sien dat die ou wêreld se dinge wat met jou gebeur jou ook minder sal onstel.

Maar natuurlik dan ook jou eie lees van sy Woord, en om dit saam ander gelowiges te ondersoek en oor die gevolge daarvan te besin in Bybelstudies en die praktyk daarvan te deel in kleingroepe

Hoe is dit dat soveel gelowiges meer ontsteld is as wat hulle Eredienste bywoon en aan Bybelstudie deelneem?

ŉ Derde ding is dat ons sal lewe soos God wil hê ons moet – in elke erediens herinner Hy ons weer en weer daaraan.

Maak reg wat verkeerd is, hou op met dit wat nie pas nie en lê jou daarop toe om te lewe soos God in sy Woord voorskryf.

Dit beteken ook dat ons sal begin doen wat Hy voorskryf – soos om ons gawes in die gemeente te laat werk.

Toets maar – wat doen jy meer in die gemeente as om erediens by te woon wanneer jy kom?

Selfs die wat nie kán kom nie kan die naamlys van die gemeente vra en vir elkeen op sy naam bid –

ook bid dat nie een van hulle angstig sal wees nie maar in vrede op God sal vertrou terwyl hulle eers die koninkryk van God soek.

ŉ Vierde ding waarvoor ons meestal so sku voor is pas in by die gemeenskap van gelowiges in erediens en veral kleiner groepe van Bybelstudie en selgroepe –

vra vir ander om saam met jou te bid, om vir jou te bid.

Wie weet, dalk gebruik God hulle nie net om saam te bid nie, maar dalk gebruik Hy hulle gawes om vir jou uitkoms te bring.

Laat ek ŉ laaste ding noem wat ons hoor maar meestal nie doen nie...

Deur Paulus leer ons in Kol. 3:2 dat ons ons gedagtes moet rig op die dinge van die hemel en nie die dinge om ons op die aarde nie.

Hier is dalk een manier om dit te doen...

Soek die woorde in God se Woord wat vir jou vrede kan bring in angstigheid, soos bv.

Jes. 43:1-3 dat die Here jou gekies en op jou Naam geroep het, dat die waters waardeur jy gaan jou nie sal verspoel nie maar dat Hy jou Redders is, of dalk

Ps. 91 dat elkeen wat by Hom skuil die Almagtige se beskerming geniet,

of God se ewige belofte in Gen. 17:7 dat Hy nie net elke gelowige se God sal wees nie maar ook ŉ God sal wees vir ons kinders.

Leer daardie verse uit jou kop uit en sê dit hardop op om jou vertrou te versterk in die oomblikke van benoudheid sodat jy nie jou sal kwel nie, maar deur sy Woord herinner sal word aan sy beloftes.

Jesus sluit af deur te bevestig dat daar wél dinge sal wees waaroor ons ons sou kon bekommer, vandag en netso ook môre en die dag daarna (V.34).

En onthou, Hy praat met gelowiges...

Daar sal goed in jou en my lewe gebeur waaroor ons ons eintlik sou kon bekommer het.

 Maar ons hoef nie...

 dit help niks en dit ondermyn ons vertroue in God.

As ons ons eers beywer en inspan vir God se koninkryk en vir sý wil, dan sal ons ontvang wat ons nodig het.

Waarom? Want ons skat is in die hemel en nie op aarde nie.

Jesus Christus is ons Verlosser –

nie net eendag voor die regterstoel van God nie, maar nou reeds.

Hy is ons Herder wat ons na groen weivelde en waters van rus lei –

selfs al gaan ons en ons geliefdes deur donker klowe en doodskaduwees van beproewing sal ons nie ontsteld raak nie –

ons ken Hom en ons ken sy liefde vir ons en ons leer dit al beter ken deur eers te soek na Hom en sy koninkryk,

en ons weet Hy het gesag en is in beheer van álles in hierdie ou lewe, sodat Hy selfs sê dat selfs die hare op ons kop getel is...

Waar is jou skat – in die hemel of op die aarde,

want dit sal bepaal waaroor en waarom en hoeveel jy jou bekommer, ontstel, en angstig raak.

Aan wat of aan wie is jy “verslaaf” en wat of wie dien jy?

Dit sal duidelik wees uit jou ywer vir die koninkryk van God en sy wil, of nie...

Ons wat in Christus glo is kinders van God,

Hy is die Almagtige wat alles in sy almal geskep en onderhou het.

Hy is ons Vader wat ons so lief het dat Hy selfs nie sy eniggebore Seun gespaar het nie.

As ons so naby Hom leef dat ons as’t ware op sy skoot sit,

 waaroor sal ons dan ontsteld kan raak, waaroor sal ons ons kan kwel?

Mag ek en jy ons so vir Hom en sy koninkryk en sy wil beywer sodat ons Hom al beter sal ken en sodat Hy ons dan al meer sal verlos van ons kommer en ons kwellinge.

 Kwel jy jou? Is jy ontsteld en angstig - Soek Hom, Vertel Hom, Vertrou Hom...

Amen